Ida Auken (S), 2012-01-11:
Det spildevandsudvalg, der nu er kommet med deres rapport, blev nedsat af den tidligere regering i 2010, og de har lavet en rapport, som var færdiggjort, da jeg tiltrådte som minister.
Det skal lige slås fast, at den her rapport ikke indeholder anbefalinger, den består af analyser og beregninger af forskellige modeller.
Så man kan sige, at skulle vi tale om, om der er uenighed om den her rapport, er det ikke om analyserne, men om, hvad vi så skal gøre fremadrettet, når vi kigger på de her analyser.
I selve rapporten er der forskellige modeller for etablering af en mere kostægte betaling for rensning af spildevand, altså at man skal komme tættere på at betale for det, man rent faktisk belaster med, kan man sige, og det vil sige modeller, hvor store vandforbrugere som f.eks. fødevarevirksomhederne kommer til at betale mindre.
Det betyder, at letter vi priserne for de store vandforbrugere, jamen så er det altså de små vandforbrugere – de små virksomheder og almindelige borgere – der kommer til at betale regningen; man vælter det så at sige fra de store virksomheder over på de små virksomheder og borgerne.
Afhængigt af hvilken metode man lægger til grund, vil spildevandsbetalingen fordele sig forskelligt blandt vandforbrugerne, og det er nok ikke helt præcis sådan, at der findes én objektivt rigtig metode, der giver den mest kostægte betaling.
Det beror i bund og grund også på politiske valg, hvis man vil prøve at komme så tæt som muligt på det kostægte niveau.
Jeg synes, at rapporten giver et godt grundlag for en politisk diskussion af, hvordan vi ønsker at indrette vores spildevandsbetaling, og jeg synes, det er godt, at vi kan starte debatten i dag hernede i salen om, hvordan vi nu gør det her mest hensigtsmæssigt.
Jeg vil lige understrege, at den nuværende model har to fordele, som vi skal huske på hele vejen frem, og som jeg tror spørgeren er enig med mig i er vigtige, nemlig at det er nemt at administrere den nuværende model, og at den giver et klart incitament til at spare på vandet, og det er jo noget, vi gerne vil tage med, i hvert fald hvis vi går ind og vælger at lave den om.
Så vi skal altså være varsomme med at etablere modeller, hvor man går på kompromis med de her to forhold.
Samtidig vil jeg fremhæve, at regeringen med finansloven for 2012 allerede har lettet betalingen for de store vandforbrugere.
Det er sket ved at ændre drikkevandsafgiften, og den her ændring betyder, at f.eks. et stort slagteri med et vandforbrug på 0,5 mio. m³ får lettelser for omkring 200.000 kr. om året.
Til slut vil jeg fremhæve, at den her rapport også indeholder modeller for at indføre et regnvandsbidrag, som kan øge incitamentet til, at grundejere selv afleder deres regnvand.
Et sådant regnsvandsbidrag kan være med til at reducere prisen pr. kubikmeter, så det vil også lette betalingen for de største vandforbrugere.
Men jeg ser frem til, at vi i forbindelse med hele den her diskussion om klimatilpasning også får mulighed for at indføre et regnvandsbidrag, for det ville være rigtig fint, hvis vi kunne finde en model, der reducerer presset på kloaknettet og samtidig bidrager til at styrke konkurrencesituationen for de store vandforbrugere i fødevarebranchen.